
Parlamentul României

Camera Deputaţilor    
	Comisia pentru apărare, ordine

publică şi siguranţă naţională

Nr.32/469/2008
	                                    Bucureşti, 10.09.2008 

                          Pl x. 410/2008


RAPORT 
asupra propunerii legislative pentru modificarea şi completarea Legii           nr. 295/2004 referitoare la regimul armelor şi muniţiilor
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond cu propunerea legislativă pentru modificarea şi completarea Legii nr. 295/2004 referitoare la regimul armelor şi muniţiilor, trimisă cu adresa nr. Pl.x. 410 din 17 iunie 2008 şi înregistrată cu nr.32/469 din 18.06.2008. 

Consiliul Legislativ, cu nr. 1595/20.11.2007, a avizat negativ propunerea legislativă.

Comisia pentru industrii şi servicii, cu nr. 23/305 din 01.07.2008, a avizat favorabil această propunere legislativă.

Guvernul prin punctul său de vedere, transmis cu nr. 23 din 08.01.2008 nu susţine adoptarea acestei iniţiative legislative. 

Propunerea legislativă are ca obiect de reglementare modificarea şi completarea Legii nr. 295/2004 în sensul instituirii unui regim juridic distinct, aplicabil armelor neletale de tipul asomatoarelor.

2. Propunerea legislativă face parte din categoria legilor organice, potrivit prevederilor art. 73 din Constituţia României, republicată.
3. Potrivit prevederilor art. 75 alin. (1) din Constituţia României, republicată, şi ale       art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

4. La lucrările Comisiei au fost prezenţi 18 deputaţi din totalul de 24 de membri.
5. La dezbateri au participat în calitate de invitaţi, în conformitate cu prevederile art. 54 şi 55 din Regulamentul Camerei Deputaţilor, republicat, doamna Lucia Iacob, consilier juridic în cadrul Direcţei Juridice şi domnii Mircea Alexandru, secretar general adjunct, Ovidiu Simina, consilierul secretarului de stat pentru relaţia cu Parlamentul şi Daniel Cosgarea, şeful Registrului Naţional al Armelor din cadrul Inspectoratului General al Poliţiei Române, toţi reprezentanţi din partea Ministerului Internelor şi Reformei Administrative.

În urma dezbaterilor, în şedinţa din 9 septembrie 2008, membrii Comisiei, cu unanimitate de voturi, au hotărât să propună Plenului Camerei Deputaţilor respingerea acestei  iniţiative legislative din următoarele motive:

- prin reglementarea propusă nu se realizează instituirea unui regim distinct privitor la armele neletale de tipul asomatoarelor, iar dispoziţiile privind regimul procurării, deţinerii şi comercializării acestor arme nu cuprind în fapt diferenţieri substanţiale faţă de regimul actual, aplicabil potrivit prevederilor Legii                 nr. 295/2004. 


- soluţiile legislative propuse nu sunt integrate în mod organic în cuprinsul Legii nr. 295/2004, fapt care conduce la apariţia unor necorelări.


- armele de tipul asomatoarelor reprezintă arme neletale cu destinaţie utilitară, al căror regim este suficient reglementat în cuprinsul legii în vigoare, ceea ce face ca această iniţiativă de modificare să fie lipsită de obiect.     
Preşedinte, 

Costică CANACHEU 
expert Daria Cotoc

Către

BIROUL PERMANENT
AL CAMEREI  DEPUTAŢILOR
Vă înaintăm, alăturat, RAPORTUL asupra propunerii legislative pentru modificarea şi completarea Legii nr. 295/2004 referitoare la regimul armelor şi muniţiilor, trimisă cu adresa nr. Pl.x. 410 din 17 iunie 2008 şi înregistrată cu nr.32/469 din 18.06.2008. 


În raport cu obiectul şi conţinutul său, propunerea legislativă face parte din categoria legilor organice.

Preşedinte, 

Costică CANACHEU 
1

